มหาเถรสมาคมช่วยเหลือวัดและประชาชนที่ได้รับผลกระทบจากสถานการณ์อุทกภัย พร้อมถวายเงิน "กองทุนวัดช่วยวัด" ให้แก่วัดที่ถูกน้ำท่วมพระสงฆ์ออกรับบิณฑบาตไม่ได้
สมเด็จพระมหาธีราจารย์ กรรมการมหาเถรสมาคม ในฐานะประธานฝ่ายสาธารณสงเคราะห์ของมหาเถรสมาคม กล่าวว่า จากสถานการณ์อุทกภัยที่เกิดขึ้นในหลายจังหวัด จึงได้ร่วมกับสำนักงานพระพุทธศาสนาแห่งชาติและภาคีเครือข่ายลงพื้นที่ให้ความช่วยเหลือประชาชน พร้อมถวายเครื่องสมณบริโภค เรือ ตลอดจนเครื่องอุปโภค เวชภัณฑ์ ปัจจัยยังชีพ เก้าอี้สุขา ไปมอบให้แก่ประชาชนที่ได้รับความเดือดร้อน ดำเนินการผ่านศูนย์ประสานงานช่วยเหลือผู้ประสบอุทกภัย ฝ่ายสาธารณสงเคราะห์ ซึ่งมีภาคีเครือข่ายร่วมเป็นเจ้าภาพถวายความอุปถัมภ์ และร่วมส่งต่อกำลังใจแก่ผู้ประสบภัย ปัจจุบันมีวัดเข้าร่วม 487 แห่ง มีพระนักพัฒนาการสาธารณสงเคราะห์ กลุ่มพระสงฆ์ไม่ทิ้งประชาชน พร้อมอาสาสมัครลงพื้นที่มอบถุงยังชีพ ดูแลผู้ที่เดือดร้อนจากอุทกภัย ผู้ป่วยติดเตียง ส่งเสริมให้วัดและพระสงฆ์มีบทบาทสำคัญต่อการพัฒนาคุณภาพชีวิตคนไทยในช่วงวิกฤตด้านนายอินทพร จั่นเอี่ยม รองผู้อำนวยการสำนักงานพระพุทธศาสนาแห่งชาติ กล่าวว่า ได้ประสานการทำงานกับคณะสงฆ์ในการช่วยเหลือพระสงฆ์และประชาชนที่ประสบภัย สำหรับวัดที่ถูกน้ำท่วมพระสงฆ์บิณฑบาตไม่ได้จะมีกองทุนวัดช่วยวัดมอบให้ โดยหลังจากน้ำลดสถานการณ์กลับสู่ภาวะปกติแล้ว สำนักงานพระพุทธศาสนาจังหวัดจะสรุปความเสียหายเสนอของบประมาณเพื่อดำเนินการซ่อมแซมโดยเร็วที่สุด